Sykdom, død og koketteri
DRAMA 

USA 2015 

Regi: 
Alfonso Gomez-Rejon 

Skuespillere: 
Thomas Mann, RJ Cyler, Olivia Cooke, Nick Offerman, Connie Britton, Molly Shannon, Jon Bernthal, Katherine Hughes 

Manus: Jesse Andrews 

Musikk: 
Brian Eno 

Tillatt for alle 

Tittelens «Me» heter egentlig Greg, og er en sosialt utilpass high school-kid. 
Earl er hans eneste ordentlige venn, men Greg foretrekker å kalle ham for en kollega. 
Sammen lager Greg og Earl teite parodier på klassiske filmer. 
Når mamma tvinger Greg til å besøke Rachel — som har leukemi og altså er «the dying girl» - er tiden inne for å lære en lekse om livet. 

«Me and Earl and the Dying Girl» har alt man forventer av en amerikansk indiefilm som har vunnet priser på Sundance-festivalen. 
Den har de utstudert eksentriske bikarakterene (hippie-foreldre, sære medelever). 
Den har de like utstudert fiffige fortellergrepene (billig animasjon, en Wolverine-plakat som plutselig begynner å snakke). 
Og den har den lett ironiske fortellerstemmen (som lover at dette ikke er «en rørende, romantisk historie«). 

Det er mye godt å si om filmen, for all del. 
Foruten at Greg og Earls filmparodier faktisk er morsomme, kan den skilte med både sympatiske hovedrolleinnehavere og en prisverdig vilje til å dykke ned i kreftsykdommens mest smertefulle sider. 
Desto mer synd er det at alle indieklisjeene virker så distanserende. 
«Me and Earl and the Dying Girl» blir kokett når den egentlig skal være gripende. 
